Stabiae

**Stabiae** (lat.; ) oli antiikin aikainen kaupunki Campaniassa Italiassa. Se sijaitsi nykyisen Castellammare di Stabian kaupungin paikalla.

Stabiae oli alun perin oskilainen ja myöhemmin samnilainen asutus. Myöhemmin siitä tuli roomalainen kaupunki, tosin se oli muodoltaan ennemmin huvila- ja kylpyläyhdyskunta. Stabiae tuhoutui Pompejin, Herculaneumin ja Oplontiksen tavoin Vesuviuksen purkauksessa vuonna 79. Purkauksen jälkeen kaupunki rakennettiin uudelleen. Paikalla on suoritettu kaivauksia muun muassa useissa huviloissa, kuten Villa San Marcossa ja Villa Ariannassa.

## Maantiede

Stabiaen kaupunki sijaitsi Cumaenlahden (*Sinus Cumanus*, nyk. Napolinlahti) rannalla sen kaakkoiskulmassa noin 6,5 kilometriä etelään Pompejista ja noin 15 kilometriä kaakkoon Herculaneumista. Kaupunki oli rakennettu Lactarius (*Lactarius mons*, nyk. Monti Lattari) -vuoren juurelle. Alkuperäinen kaupunki sijaitsi oletettavasti meren rannalla, mutta sen tarkkaa paikkaa ei tiedetä varmuudella. Myöhemmän ajan kaupunki sijaitsi noin 1,5 kilometriä rannikolta sisämaahan.

## Historia

Stabiae oli alun perin oskilainen asutus. Kun samnilaiset valtasivat Campanian, siitä tuli osa Nucerian johtamaa samnilaiskaupunkien liittokuntaa. Se toimi Nucerian satamana, ja myös sen hallintomalli jäljitteli Nuceriaa. Kaupungin asukkaasta käytettiin etnonyymiä *Stabianus*.

Samnilaissotien aikana Stabiae toimi laivaston sotilassatamana aina siihen saakka, kunnes Nuceria kukistui ja kaupunki liittoutui Rooman kanssa. Stabiae mainitaan ensimmäisen kerran antiikin ajan historiallisissa lähteissä liittolaissodan aikana vuonna 90 eaa., jolloin samnilaisten sotapäällikkö Papius Mutilus valloitti sen. Roomalaiset kuitenkin valtasivat sen takaisin seuraavana vuonna eli 89 eaa. Sullan johdolla, ja tuhosivat sen täydellisesti 30. huhtikuuta 89 eaa.

Stabiaeta ei koskaan rakennettu uudestaan kaupungin asemaan; Plinius vanhempi kertoo, että hänen aikanaan se oli lähinnä kylä, eikä muiden maantieteilijöiden teoksissa mainita paikkaa lainkaan. Sekä Ovidius että Columella kuitenkin mainitsevat sen ohimennen, ja se näyttäisi olleen, kuten koko Cumaenlahden rannikko, suosittu huvila- ja terveyskylpyläalue. Vuoden 62 jaa. maanjäristys näyttää vaikuttaneen kaupunkiin vain vähän.

Muun muassa Pomponianus, Plinius vanhemman ystävä, omisti Stabiaessa huvilan, jonne Plinius pakeni vuoden 79 Vesuviuksen purkauksen aikana, ja jossa hän menehtyi, tukehtuen tuhkaan ja rikkihöyryihin. Stabiae tuhoutui tuolloin tulivuoren tuhkan ja purkausaineksen alle, joskin vähemmän täydellisesti kuin Pompeji ja Herculaneum.

Paikka asutettiin uudelleen purkauksen jälkeen, ja sen nimi säilyi koko Rooman valtakunnan ajan, vaikka Stabiae ei koskaan enää noussut merkittäväksi kaupungiksi. Paikka oli lähinnä sairaiden ja muiden suosiossa, koska sieltä oli lyhyt matka Lactarius-vuorelle, jossa voitiin harjoittaa maitodieettiä. Kaupungin nimi esiintyy myös *[[Tabula Peutingeriana]]ssa*, ja se on säilynyt myös nykyisen Castellammare di Stabian nimessä.

Kaupungin tarkka sijainti unohtui, kunnes sen jäänteet löydettiin sattumalta vuonna 1749. Vuoteen 1782 mennessä se oli kuitenkin hautautunut uudelleen maan alle. Myöhemmin paikalla on suoritettu useita arkeologisia kaivauksia.

## Rakennukset ja löydökset

Stabiaen löydöt levittäytyvät noin kilometrin matkalle. Kaupunki koostui enimmäkseen suhteellisen hajallaan olleista rakennuksista, kuten huviloista, mutta sillä oli jonkinlainen kaupunkikeskus alueen koillispäässä (katso oheinen kaavakuva).

Nykyisestä Fontana Grandesta, joka sijaitsee muinaisen rantaviivan läheisyydessä, on löydetty *[[opus reticulatum]]* -muurien jäänteitä sekä rakennuksia, jotka muistuttavat Pompejin kylpylöitä. Nämä jäänteet saattavat olla alkuperäisestä Stabiaen kaupungista.

Kaupungin myöhemmältä paikalta on löydetty rakennusten jäänteitä laajalta alueelta. Ylellisten huviloiden arkkitehtuuri oli pyritty sovittamaan luonnonympäristön muotoihin. Huviloita leimaavat pitkät kulkukäytävät, jotka on sijoitettu kolminkertaiseen pylväskäytävään (*porticus triplex*) perustuvaan pohjakaavaan, sekä asuintilojen ja palvelusväen tilojen erottaminen eri terassitasoihin. Rakennukset oli koristeltu seinämaalauksin, jotka antavat kuvan Flaviusten ajan tyylistä.

Stabiaen tärkeimpiä huviloita ovat nykynimiltään Villa San Marco ja Villa Arianna. Muihin lukeutuvat muun muassa Villa di Anteros ed Heracleo (Villa del Fauno), Villa Arianna B (Secondo complesso), Villa Carmiano, Villa Cuomo, Villa del Pastore, Villa Petraro, Villa Sant'Antonio Abate sekä Belvedere. Kaupungin muihin rakennuslöytöihin lukeutuvat muun muassa Athenen temppeli, Dianan temppeli, Herculeen temppeli ja Kybelen temppeli sekä Genius Stabianumin temppeli.

Kaupungin ympäristöstä on löydetty laaja esiklassilliselle ajalle 800–100-luvuille eaa. ajoittuva nekropoli eli hauta-alue. Roomalaisia ja esiklassillisia hautoja on löydetty myös nykyisestä Gragnanosta. Hellenistisen kauden hautoja on löydetty nykyiseen Sorrentoon vievän tien varrelta. Nykyisestä Sant'Antonio Abatesta on löydetty tasavallan aikaisia kammiohautoja, joissa on sarkofageja.

Stabiaesta tehtyjä esinelöytöjä on Napolin kansallisessa arkeologisessa museossa.

## Lähteet

## Aiheesta muualla